**Uporaba bilančnega dobička, ki je bil oblikovan iz čistega dobička leta 2020 in 2021, skladna z omejitvami oziroma prepovedmi PKP zakonodaje**

Po določbi 99. člena [Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo - ZIUZEOP](http://www.pisrs.si/Pis.web/pregledPredpisa?id=ZAKO8190) mora subjekt, ki je uveljavil:

* povračilo nadomestila plače delavcem na začasnem čakanju na delo iz podpoglavja 1.1 tega zakona,
* oprostitev plačila prispevkov na podlagi 28. člena tega zakona v povezavi s povračilom nadomestila plače delavcem na začasnem čakanju na delo in na podlagi 38. člena tega zakona ali
* izredno pomoč v obliki mesečnega temeljnega dohodka iz podpoglavja 1.3 tega zakona,

v primeru, da je od uveljavitve tega zakona prišlo do izplačila dobička, nakupov lastnih delnic ali lastnih poslovnih deležev, izplačil nagrad poslovodstvu oziroma dela plač za poslovno uspešnost poslovodstvu, izplačanih **v letu 2020 oziroma za leto 2020**, o tem seznaniti Finančno upravo Republike Slovenije. Prejeta sredstva mora vrniti po vročitvi odločbe, skupaj z zakonsko določenimi zamudnimi obrestmi, ki tečejo od dneva uveljavitve pravic iz tega zakona do dneva vračila.

Enake določbe so bile uveljavljene tudi za določene druge PKP pomoči za leto 2020 in 2021, in sicer:

* 18. člen [Zakon o interventnih ukrepih za omilitev in odpravo posledic epidemije COVID-19 - ZIUOOPE](http://www.pisrs.si/Pis.web/pregledPredpisa?id=ZAKO8206),
* 47. člen [Zakon o dodatnih ukrepih za omilitev posledic COVID-19 - ZDUOP](http://www.pisrs.si/Pis.web/pregledPredpisa?id=ZAKO8321) in
* 21. člen [Zakon o interventnih ukrepih za pomoč gospodarstvu in turizmu pri omilitvi posledic epidemije COVID-19 - ZIUPGT](http://www.pisrs.si/Pis.web/pregledPredpisa?id=ZAKO8389)

**Prepoved izplačila dobička v letu 2020 in 2021 pomeni**, da ni bilo dopustno razdeliti in izplačati dobička niti v letu 2020 (po uveljavitvi ZIUZEOP), niti v letu 2021. To pomeni, da skupščina družbe v letu 2020 in 2021 ni smela sprejeti sklepa o razdelitvi dobička, dobiček pa v tem obdobju ni smel biti izplačan, ne glede na to iz katerih virov, ali »delov« bilančnega dobička bi se izplačilo izvedlo.

**Prepoved izplačila dobička za leto 2020 in 2021 pomeni**, da ni dopustno izplačati tistega dela bilančnega dobička, ki je bil oblikovan iz poslovnega izida leta 2020 in 2021. Bilančni dobiček, ki je bil oblikovan iz poslovnega izida pred letom 2020 oziroma bilančni dobiček, ki bo oblikovan iz poslovnega izida po letu 2021, **ni predmet prepovedi izplačila**.

V praksi bodo družbeniki prejemnice PKP pomoči v 2020 in 2021 sprejeli sklep, da se del bilančnega dobička v znesku »XX«, ki je bil oblikovan iz čistega dobička leta 2020 in 2021, nameni za povečanje drugih rezerv iz dobička ali drugih sestavin kapitala izven bilančnega dobička, ki bodo trajno ostale nerazdeljene družbenikom. Dela bilančnega dobička, ki je bil oblikovan iz čistega dobička leta 2020 in 2021 družba ne sme nameniti niti za oblikovanje rezerv za lastne delnice. Tako oblikovani sklep o uporabi dela bilančnega dobička, oblikovanega iz čistega dobička leta 2020 in 2021 zagotavlja, da družba ni oziroma ne bo dolžna vračati PKP pomoči.